酬邢先生疊前韵
作者：李復
朝代：宋

paragraphs: 道人海南游五管，野服褷褵鶴羽短。
飛符分藥濟炎州，陰功早約三千滿。
細葺柔蔓作重茵，密綴圓荷爲翠繖。
丹回七返已成珠，寶養三田如抱卵。
一身天畔若雲浮，萬事世間皆刃斷。
行山書篆虎逃穴，臨水呼風龍救旱。
弄琴得趣或忘絃，遇酒無辭任傾碗。
試持舊說叩真詮，深笑浮言多詭誕。
須知至道甚無煩，豈若俗書務集纂。
向走天下四十年，利口妄談何可筭。
引枝逐葉盡無根，神與形離不相伴。
超然自得方自知，天下一新如澡澣。
生平聞風已默契，今者相從敢縱懶。
事來酬酢外須應，心不將迎意自散。
喜予雙眼爛熒熒，知予靈臺常坦坦。
寶身好事求雖多，誠言出口識還罕。
赤水遺珠若爲求，五雲瑶闕何時款。
凌空未便御風行，跨馬先覺雙鐙暖。
輪扁運斤棄繩墨，庖丁解牛遊綮窾。
太清吾祖遺真風，欲逐青牛媿駑緩。